Sukupuolielin

Miehen sukupuolielinten kehittyminen

Miehen ulkoiset sukupuolielimet kehittyvät äidin kohdussa, jolloin yksilönkehityksen alkuvaiheen naarastyyppiset ulkoiset sukupuolielinaiheet maskulinisoituvat samalla kun alkiolle kehittyy virtsaputki. 
Sukupuoliaiheen klitoriksen kärkeä vastaavasta genitaalikyhmystä kehittyy siittimen terska, pieniä häpyhuulia vastaavasta urogenitaalipoimusta siittimen varsi ja isoja häpyhuulia vastaavasta labioskrotaalisesta poimusta kivespussit ja kivekset. 
Urogenitaalikalvosta kehittyneen virtsaputken poimut sulkeutuvat normaalisti siittimen alapuolella viikkoon 15 mennessä. Joka kahdellasadannella poikavauvalla on  epätäydellisesti sulkeutunut virtsaputki eli virtsaputken alahalkio, joka korjataan siirtämällä peniksen alapuolelle jäänyt virtsa-aukko kirurgisesti mahdollisimman lähelle terskan päätä.
Murrosiässä ulkoiset sukuelimet  suurenevat. Ensin alkavat suureta kivekset, sitten vasta penis. Ne myös tummuvat hieman ja niiden viereen kasvaa karvoja. Siemennestettä alkaa erittyä.

Sukupuolielinten toiminta ja lisääntyminen

Lisääntymiskyvyn kannalta sukupuolielimet ovat toimimattomia murrosikään asti, vaikka sukupuolielimet näennäisesti toimivat sitä ennenkin, jolloin muun muassa peniksen ja klitoriksen erektio, emättimen kostuminen, seksuaalisen mielihyvän tunteminen ja orgasmin kokeminen ovat mahdollisia.
Murrosiässä elimistön hormonitoiminta muuttuu, mistä seuraa sukurauhasten aktivoituminen. Miehen kivekset alkavat tuottaa siittiöitä ja naisen munasarjat alkavat kypsyttää munasoluja. Seksuaalinen halukkuus lisääntyy hormonitoiminnan vilkastumisen myötä.
Lisääntymiskyvyn kannalta keskeistä sukupuolielimien toiminnassa on miehellä kivesten siittiötuotanto sekä siittimen jäykistyminen eli erektio ja siemennesteen purkautuminen siittimen päästä siemensyöksyssä ja naisella munasolujen vapautuminen munarakkuloista kuukautiskierron tietyssä vaiheessa sekä emättimen kostuminen Bartholinin rauhasten kiihottumisen aikana tuottamalla eritteellä. 
Siemensyöksy aiheutuu miehellä valvetilassa pääosin siittimen ja erityisesti terskan orgasmiin johtavasta stimuloinnista. Siemensyöksyssä kiveksissä valmistuneet siittiöt purkautuvat siemennesteen mukana. Emättimeen joutuvat siittiöt pyrkivät hedelmöittämään munasolun. Osalla siittiöistä on muita tehtäviä kuten mahdollisten vieraiden siittiöiden tuhoaminen. Hedelmöittyneen munasolun kiinnityttyä kohdun seinämään raskauden katsotaan alkaneen. Nainen saavuttaa orgasmin yleensä häpykielen eli klitoriksen kärjen ja siivekkeiden sekä G-pisteen stimulaation seurauksena. Miehen orgasmi on yleensä siemensyöksyn edellytys.
Yhdynnässä miehen yhdyntäelin, erektiossa oleva siitin, työnnetään emättimeen. Yhdynnän tarkoituksena voi olla nautinto tai raskaus. Raskaus saa alkunsa yhdynnästä, jossa miehen sukusolut kulkeutuvat emättimestä naisen kohtuun ajankohtana, joka mahdollistaa munasolun hedelmöittymisen. 
Sukupuolinen eli seksuaalinen kanssakäyminen voi koostua myös esimerkiksi sukuelinten hyväilystä (petting) sormilla, kielellä tai jollain apuvälineellä.
Naisen nänneistä kulkee sukuelimiin päättyviä hermoratoja, minkä vuoksi nännien hyväily on usein tärkeä osa naisen seksuaalista kiihottumista. Seksuaalisen kanssakäyminen tavoitteena on tyypillisesti orgasmi tai muu seksuaalinen nautinto.

Sukupuolielimet ja seksuaalisuus

Sukupuolielimet ovat keskeinen osa seksuaalisuutta. Heteroseksuaalisuudessa vastakkaisen sukupuolen sukupuolielimet ovat kiinnostuksen kohteena, homoseksuaalisuudessa saman sukupuolen sukupuolielimet, biseksuaalisuudessa kummatkin sukupuolielimet. Seksuaalisuus tai seksuaalinen suuntautuneisuus eivät määrity pelkästään sukupuolielimien perusteella, mutta yhteiskunnassamme niillä on tässä keskeinen rooli ja ne määrittävät sukupuolisidonnaisen identiteetin muiden sukupuoleen liittyviksi miellettyjen ominaisuuksien kanssa. Sukupuoli-identiteetti voi olla myös ristiriidassa sukupuolisen ilmiasun kanssa, toisin sanoen omien sukupuolielinten ja muiden fyysisten sukupuolipiirteiden ei koeta soveltuvan omaan sukupuoli-identiteettiin. Tällöin saatetaan hakea ratkaisua sukupuolenkorjausleikkauksesta.
Seksuaalisuudella on merkittävä rooli lisääntymisen lisäksi myös pelkästään mielihyvän saamisessa ja siten hyvinvoinnissa. Sukupuolielimiin ja seksuaalisuuteen liittyvää mielihyvää ilman lisääntymistarkoitusta voidaan saada monella eri tavalla. Tavallisimpia tapoja ovat yhdyntä (ehkäisyä käyttäen), itsetyydytys tai petting jossa kumppania ja tämän sukupuolielimiä hyväillään ilman yhdyntäaikomusta. Jotkut kokevat mielihyvää paljastaessaan sukupuolielimensä vieraille ihmisille tai pukeutumalla paljastavasti (ekshibitionismi).